### Beslutning

Godkendt.

### Sagsfremstilling

### Resume og sagens baggrund

Administrationen orienterer om status på byggesagsområdet og om indsatser for at nedbringe sagspukler og sagsbehandlingstider.

### Indstillinger

Chefen for Plan, Byg og Miljø indstiller, at orienteringen tages til efterretning.

### Behandling

Teknik- og Miljøudvalget.

### Sagsfremstilling

Sagsbehandlingen har i første halvdel af 2021 været presset af stigningen i antallet af sager fra 2020 og udfordringerne med overgangen til det nye bygningsreglement, hvilket samlet medførte en voksende sagspukkel.

Medio 2021 tilførtes yderligere ressourcer til området, ligesom der indførtes et nyt sagssystem, idet det gamle ophørte. Siden september 2021 har de iværksatte tiltag bidraget til at nedbringe sagspuklen, således at der aktuelt er 215 sager, der afventer på den ene eller anden måde. Administrationen har tidligere orienteret om, at der altid vil være ca. 200 sådanne sager i omløb, så situationen er tæt på at være normaliseret.

Det betyder også, at den gennemsnitlige sagsbehandlingstid nu er 8 uger. De lokale servicemål i Kalundborg Kommune opererer med præcise mål for forskellige kategorier af byggeri og bygger ikke på gennemsnitlige sagsbehandlingstider. Servicemålsaftalen mellem regeringen og KL bygger på gennemsnitlige tider.

Med den aktuelle gennemsnitlige sagsbehandlingstid på 8 uger, er kommunen tæt på at nå såvel de lokale servicemål som servicemålsaftalen for de relevante kategorier. Det skal bemærkes, at eksempelvis sager der kræver dispensation eller tilladelse i henhold til anden lovgivning kan tage længere tid, men også at sager uden dispensation og lignende tager kortere tid. Det skal også bemærkes, at sagsbehandlingstiden ikke medregner den tid en sag ligger hos ansøger, eksempelvis fordi administrationen har anmodet om supplerende materiale.

I arbejdet med at nedbringe sagspuklen er der også sket en prioritering, således at nogle sagstyper har været nedprioriteret. Det er eksempelvis klager og lovliggørelsessager, hvoraf en del vil figurere i opgørelserne, fordi de ofte ender med en afgørelse efter byggeloven. Det er sager der som oftest tager længere tid at løse og vil disse fylde mere og påvirke det samlede antal afgørelser, som i efteråret har været højere end normalt.

Særligt i andet halvår af 2021 har der været et væsentligt fald i antallet af nye sager. Det antages, at dette hænger sammen med en vis form for overophedning indenfor byggeriet og deraf følgende flaskehalse i forhold til håndværkere, entreprenører og materialer. Det må derfor også antages, at der henover året vil ske en stigning i sagsmængderne.

Sagsmængder, sagstyper og afgørelser er yderligere beskrevet i vedlagte bilag 1. Opgørelsen for januar 2022 er foretaget til og med 18. januar. Administrationen vil på mødet orientere om de samlede tal for januar.

Kommunalbestyrelsen har vedtaget lokale servicemål for byggesagsbehandlingen. Udover de lokale mål gælder også servicemålsaftalen mellem regeringen og KL. Det skal bemærkes, at opgørelserne i de to sæt af mål bygge på forskellige metoder og forudsætninger. Det skal også bemærkes, at de lokale servicemål er vedtaget før ændringerne i bygningsreglementet, hvorfor målene ikke er tidssvarende.

Teknik- og Miljøudvalget har på den baggrund tidligere besluttet, at der skal udarbejdes nye servicemål. Administrationen vil fremlægge sagen til drøftelse på mødet i april med henblik på, at udvalget på mødet i juni kan tage stilling til servicemål for området og anbefale disse til Økonomiudvalget og Kommunalbestyrelsen.

### Økonomiske konsekvenser

Ingen.

### Sagens forløb

03-02-2022 Teknik- og Miljøudvalget
Godkendt.